title: "Friisk Foriining"
text: "J\u00fc Friisk Foriining as en nordfriisk kultuurforiining ma \u00e4n for da Frasche \u00f6nj Nordfraschl\u00f6nj. M\u00fc\u00fclj as d\u00e5t stipen foon e nordfrasch spr\u00e4ke \u00e4n identiteet. J\u00fc foriining as 1923 gr\u00fcnl\u00e4in w\u00f6rden \u00e4n heet diling am\u00e4nbai 600 lasmoote. Ouerd\u00e5t da friiske en \u00e4inen spr\u00e4ke \u00e4n en \u00e4in kultuur h\u00e4\u00e4we, betr\u00e5chtet e Friisk Foriining e friiske f\u00f6ljkefloose as en \u00e4in f\u00f6ljk \u00e4n en autochthon manerh\u00e4id \u00f6nj Tj\u00fcschl\u00f6nj, s\u00fc as da sorbe \u00f6nj e Lausitz. Et wichtist m\u00fc\u00fclj for e Foriining as et bew\u00e5\u00e5ren foon \u00e4n e stipe for e friiske spr\u00e4ke \u00e4n kultuur.\n\nHistoori \nE Friisk Foriining w\u00f6rd 1923 uner e noome \u201eFriesisch-Schleswigscher Verein\u201c gr\u00fcnl\u00e4id. E Friisk Foriining Foriining betr\u00e5chtet foon \u00f6njf\u00e5ng \u00f6nj e friiske spr\u00e4ke \u00e4n e friisk kultuur as en \u00e4in \u00e4n likberuchtid grutelse \u00f6njt tj\u00fcsch-d\u00e5nsch gr\u00e4nsl\u00f6nj. Et hoodm\u00fc\u00fclj foon e Foriining as et \u00e5rbe fort bew\u00e5\u00e5ren \u00e4n \u00fctbagen foon e friiske spr\u00e4ke \u00e4n en friisk identit\u00e4\u00e4t.E Friisk Foriining, wat bit 1933 ma en \u00e4in \u201cListe Friesland\u201d bai woole apastald h\u00e4i, heet eefter 1945 et tuhuupe\u00e5rbe ma e d\u00e5nsch manerh\u00e4id intensiwiird. 1948 w\u00f6rd e S\u00f6\u00f6dslaswiksche W\u00e4\u00e4lerferb\u00e5nd (www.ssw.de) foon d\u00e5nsche \u00e4n friiske gr\u00fcnl\u00e4id, am s\u00fc gemiinsoom da politische intr\u00e4se tu fertreesen. Tu tids as \u00fc\u00fcs stj\u00f6rlasmoot Lars Harms \u00e5n foon fjouer SSW-fertreesere \u00f6nj e slaswik-holstiinsche loond\u00e4i.Di feriinsnoome w\u00f6rd 1948 tu Foriining for nationale Frashe, \u00e4n 1975 tu Foriining for nationale Friiske amn\u00e5\u00e5md. Sunt 2003 h\u00e5t di feriin Friisk Foriining.\n\nApgoowe \nE Friisk Foriining \u00e5rbet diling for \u00e5lem for e stipe foon e Nordfrasche spr\u00e4ke \u00e4n kultuur. Di feriin stipet et apstalen foon tw\u00e4rspr\u00e4klike toorpsschilde, \u00e4n e \u00fctbaig foon e Fraschunerrrucht aw d\u00e5nsche \u00e4n tj\u00fcsche schoule \u00f6nj e kris Nordfraschl\u00f6nj. \u00d6nj e berik schoule \u00e5rbet e Foriining ma e d\u00e5nsche sch\u00f6ljferiin tuhuupe, wat \u00f6nj m\u00f6re schoule friisk \u00f6njb\u00fct \u00e4n ma Risem Sch\u00f6lj (www.risumskole.de) et iinjsist sch\u00f6lj bedraft, weer e friiske spr\u00e4ke tubai d\u00e5nsch \u00e4n tj\u00fcsch uk unerruchtsspr\u00e4ke as. \u00d6nj tuhuupe\u00e5rbe ma e j\u00f6\u00f6gedferb\u00e5nd R\u00f6kefloose w\u00e5rde aktiwit\u00e4\u00e4te \u00f6nj e fritids- \u00e4n j\u00f6\u00f6gedberik \u00f6njbin, weer for \u00e5lem friisk sn\u00e5\u00e5ked w\u00e5rt. \n\nE Friisk Foriining organisiirt uk r\u00e4ise tu oudere spr\u00e4kemanerh\u00e4ide \u00f6nj Europa \u00e4n b\u00fct arks iir en s\u00fc n\u00e5md friisk harfsthuuchsch\u00f6lj \u00f6nj ma \u00fcnlike kreatiiwe kurse for biise w\u00e5ksene \u00e4n bjarne.\n\nFoon moundis bit fraidis w\u00e5rde arken d\u00e4i tisinge for en webraadio produtsiird, wat tu arks tid uner www.friiske.de \u00f6njhiird w\u00e5rde koone.\n\nKiik uk deer \n Friisk Foriining\n R\u00f6kefloose\n Et Nordfriisk Teooter\n Frisia Historica\n\nNordfriisk\nFerian"